*PROJEKTS*

2021. gada \_\_.\_\_\_\_\_\_ Noteikumi Nr.\_\_\_\_

Rīgā (prot. Nr. \_\_\_\_\_)

**Kārtība, kādā izbeidz piemērot atkritumu statusu no bioloģiski noārdāmiem atkritumiem iegūtam materiālam un tā izmantošanai**

Izdoti saskaņā ar

Atkritumu apsaimniekošanas likuma   
6. panta 1.1 punktu

**I. Vispārīgie jautājumi**

1. Noteikumi nosaka kārtību, kādā izbeidz piemērot atkritumu statusu no bioloģiski noārdāmiem atkritumiem iegūtam materiālam un tā izmantošanu.

2. Noteikumi attiecas uz:

2.1. bioloģiski noārdāmiem atkritumiem, kuri uzskaitīti 1.pielikumā un iegūti tos dalīti savācot to rašanās vietā;

2.2. bioloģiski noārdāmiem atkritumiem, kuri iegūti tos atdalot no nešķirotiem sadzīves atkritumiem atkritumu poligonos izvietotās iekārtās.

3. Lai no šo noteikumu 2.1. un 2.2. punktā minētiem atkritumiem iegūtu otrreizēju izejvielu, jāveic vismaz tāda atkritumu pārstrāde, kas norādīta šo noteikumu 2.pielikumā.

4. Komposts šo noteikumu izpratnē uzskatāms par otrreizēju izejvielu, kas iegūta no šo noteikumu 2. punktā noteiktajiem atkritumiem, ja tiek ievērotas vismaz šo noteikumu 2. pielikumā noteiktās pārstrādes prasības un komposts, atbilstoši tā paredzētajam izmantošanas veidam atbilst šo noteikumu 3. pielikumā noteiktajiem kvalitātes kritērijiem.

5. Bioloģiski noārdāmo atkritumu savākšanu, pārvadāšanu, uzglabāšanu un sagatavošanu pārstrādei bioloģiski noārdāmo atkritumu pārstrādātājs veic saskaņā ar normatīvajiem aktiem par atkritumu apsaimniekošanu.

**II. Komposta kvalitātes noteikšana**

6. Otrreizējā izejviela nav uzskatāma par atkritumiem un ir uzskatāma par kompostu, ja tā atbilst šo noteikumu 2. pielikumā minētajiem bioloģiski noārdāmo atkritumu statusa piemērošanas izbeigšanas kritērijiem atbilstoši tam mērķim, kam kompostu paredzēts izlietot.

7. Komposta kvalitāti nodrošina bioloģiski noārdāmo atkritumu pārstrādātājs.

8. Bioloģiski noārdāmo atkritumu pārstrādātājs nodrošina, ka:

8.1. katrai otrreizējo izejvielu partijai ir aizpildīta deklarācija par komposta atbilstību šo noteikumu 2. pielikumā minētajiem piemērotā atkritumu statusa izbeigšanas kritērijiem saskaņā ar šo noteikumu 4. pielikumu (turpmāk – atbilstības deklarācija);

8.2. pārstrādājamo bioloģiski noārdāmo atkritumu uzskaiti veic atbilstoši normatīvajiem aktiem par vides statistikas oficiālajām veidlapām;

8.3. katra komposta partija transportēšanas laikā ir identificējama, un ir saistīta ar tai atbilstošo atbilstības deklarāciju elektroniskā formā un kas glabājas pie pārstrādātāja, nodrošinot Valsts vides dienestam iespēju no bioloģiski noārdāmo atkritumu pārstrādātāja pēc pieprasījuma saņemt atbilstības deklarācijas oriģinālu.

9. Atbilstības deklarāciju bioloģiski noārdāmo atkritumu pārstrādātājs sagatavo elektroniski saskaņā ar normatīvajiem aktiem par elektroniskajiem dokumentiem.

10. Bioloģiski noārdāmo atkritumu pārstrādātājs glabā atbilstības deklarāciju trīs gadus pēc tās sagatavošanas datuma un iesniedz to 10 darbdienu laikā pēc atkritumu apsaimniekošanas jomas kompetento institūciju pieprasījuma.

11. Bioloģiski noārdāmo atkritumu pārstrādātājs pievieno produkta tehnisko specifikāciju katrai otrreizējo izejvielu partijai.

12. Bioloģiski noārdāmo atkritumu pārstrādātājs ievieš un uztur kvalitātes pārvaldības sistēmu, lai nodrošinātu bioloģisko atkritumu pārstrādes procesa izsekojamību. Bioloģiski noārdāmo atkritumu pārstrādātājs ievēro otrreizējo izejvielu pircēja tehniskajā specifikācijā noteiktās komposta kvalitātes prasības un raksturīgās fizikālās un ķīmiskās īpašības, bet nepārkāpj šo noteikumu 2. pielikumā minētos kritērijus.

13. Kvalitātes pārvaldības sistēma ietver detalizētu bioloģiski noārdāmo atkritumu pārstrādes procesa aprakstu, kurā iekļauta šāda informācija:

13.1. bioloģiski noārdāmo atkritumu pārstrādes procesa kvalitātes uzraudzības apraksts atbilstoši šo noteikumu 2. pielikumam;

13.2. izmantotā paraugu ņemšanas metodika, paraugiem veiktās fizikālās un ķīmiskās analīzes, otrreizējo izejvielu marķējums, iepakošanas un glabāšanas procesa apraksts;

13.3. bioloģiski noārdāmo atkritumu atbilstības kritēriji, kontroles pasākumu veidi bioloģiski noārdāmo atkritumu atbilstības izvērtēšanai un rezultātu dokumentēšanas veids;

13.4. pilns bioloģiski noārdāmo atkritumu pārstrādes cikla apraksts, tostarp pārstrādes procesā radīto atkritumu turpmākas apsaimniekošanas un uzglabāšanas nosacījumi, kā arī informācija par otrreizējo izejvielu realizāciju;

13.5. otrreizējo izejvielu kvalitātes atbilstības kritēriji un paškontroles kritēriji atbilstoši šo noteikumu 2. pielikumam un 3.pielikumam;

13.6. bioloģiski noārdāmo atkritumu pārstrādes speciālisti, kas ir atbildīgi par katru bioloģiski noārdāmo atkritumu pārstrādes procesa posmu;

13.7. bioloģiski noārdāmo atkritumu pārstrādes plūsmas un iespējamie apjomi.

14. Bioloģiski noārdāmo atkritumu pārstrādātājs šo noteikumu 13. punktā minēto informāciju glabā trīs gadus no otrreizējo izejvielu partijas iegūšanas dienas.

15. Bioloģiski noārdāmo atkritumu pārstrādātājs pārskata kvalitātes pārvaldības sistēmu vismaz reizi gadā, kā arī tad, ja tiek veiktas būtiskas izmaiņas otrreizējo izejvielu ieguves tehnoloģiskajos procesos vai tiek mainītas otrreizējo izejvielu raksturīgās fizikālās vai ķīmiskās īpašības.

16. Bioloģiski noārdāmo atkritumu pārstrādātājs informē otrreizējo izejvielu pircēju, ka bioloģiski noārdāmo atkritumu pārstrāde tiek veikta, izmantojot kvalitātes pārvaldības sistēmu.

**III. No bioloģiski noārdāmiem atkritumiem iegūta komposta izmantošana**

17. Komposts, atbilstoši tā kvalitātei, kas noteikta atbilstoši šo noteikumu 3. pielikumam, iedalāms šādi:

17.1. 1.kvalitātes komposts šo noteikumu tvērumā attiecināms tikai kā materiāls, kas izmantojams komerciālās teritorijās;

17.2. 2.kvalitātes komposts šo noteikumu tvērumā attiecināms tikai kā materiāls, kas izmantojams rūpnieciskās teritorijās;

17.3. 3.kvalitātes komposts šo noteikumu tvērumā attiecināms tikai kā materiāls, kas izmantojams atkritumu poligonu ikdienas pārklājumu izveidošanai un klasificējams kā atkritums.

18. Ja bioloģiski noārdāmo atkritumu pārstrādes rezultātā rodas materiāls, kurš pārsniedz 3.kvalitātes kompostam noteiktos kvalitātes kritērijus, to uzskata par atkritumu un atbilstoši apsaimnieko.

19. Pirms 1.kvalitātes un 2.kvalitātes komposta lietošanas komerciālajās un rūpnieciskajās teritorijās jānosaka augsnē esošo ķīmisko elementu koncentrācijas, kas noteiktas šo noteikumu 3.pielikumā, ar mērķi nepieļaut komerciālo un rūpniecisko teritoriju vides kvalitātes stāvokļa pasliktināšanos.

**IV. Uzraudzība un kontrole**

20. Bioloģiski noārdāmo atkritumu uzglabāšanas, kvalitātes, pārstrādes un komposta kvalitātes, uzglabāšanas, un izmantošanas uzraudzību un kontroli vides aizsardzības prasību ievērošanas jomā veic Valsts vides dienests.

21. Izvest uz citām valstīm no bioloģiski noārdāmiem atkritumiem iegūto materiālu var tikai tad, ja galamērķa valsts kompetentā institūcija pārrobežu atkritumu sūtījumu jomā atzīst šos atkritumu beigu statusa kritērijus.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2008.gada 19.novembra Direktīvas [2008/98/EK](http://eur-lex.europa.eu/eli/dir/2008/98/oj/?locale=LV) par atkritumiem un par dažu direktīvu atcelšanu.

Noteikumi stājas spēkā 2023. gada 1. janvārī.

Ministru prezidents A. K. Kariņš

Vides aizsardzības un reģionālās attīstības ministrs A. T. Plešs